ЗША: удары па сырыйскай арміі нанесьлі расейскія самалёты
Палітыка ЗША: удары па сырыйскай арміі нанесьлі расейскія самалёты 08 сьнежань 2015, 08:26
Ілюстрацыйнае фота. Сырыйскія вайскоўцы
Прадстаўнік Пэнтагону заявіў аб тым, што ўдары па лягеры сырыйскай арміі былі нанесеныя расейскімі бамбавікамі.
Сілы кааліцыі дзейнічалі ў дзясятках кілямэтраў ад горада Дайра-Эз-Завур.
Пэнтагон «упэўнены» ў тым, што бомбавыя ўдары па лягеры сырыйскай арміі ў горадзе Дайра-Эз-Завур, у выніку якіх загінулі трое сырыйскіх вайскоўцаў і былі параненыя трынаццаць, былі нанесеныя расейскімі бамбавікамі. Пра гэта заявіў высокапастаўлены прадстаўнік Міністэрства абароны ЗША.
У панядзелак афіцыйны Дамаск накіраваў ліст у ААН, у якім ён абвінаваціў кааліцыю, якую ўзначальвае ЗША, у зьдзяйсьненьні налёту на ваенны лягер у нядзелю ўначы. Паводле сырыйскіх зьвестак, у нападзе прынялі ўдзел чатыры самалёты.
ЗША адпрэчылі абвінавачваньні, заявіўшы аб тым, што самалёты кааліцыі нанесьлі чатыры паветраныя ўдары па нафтавых радовішчах, якія знаходзяцца пад кантролем групоўкі ІДзІЛ. Гэтыя радовішчы разьмешчаныя ў 55 кілямэтрах ад вайсковага лягеру.
«У нас няма ніякіх указаньняў на тое, што сырыйскія салдаты знаходзіліся побач з зонай, дзе наносіліся ўдары», — сказана ў афіцыйнай заяве кааліцыйных сіл.
Крыніца ў Пэнтагоне паведаміла, што, згодна з паказаньнямі радараў, удары былі нанесеныя расейскімі бамбавікамі Ту-22, якія базуюцца на базе ў Маздоку. Яны зрабілі налёты на мэты ў трох гарадах, у тым ліку, і ў Дайра-Эз-Завуры. Большая частка гэтага горада знаходзіцца пад кантролем ісламскіх радыкальных баевікоў, і расейскія самалёты, хутчэй за ўсё, ударылі па лягеры сырыйскай арміі памылкова.
Амэрыканскія вайскоўцы неаднаразова крытыкавалі Расею за выкарыстаньне некіраваных бомбаў і ракет падчас паветраных нападаў у Сырыі, у выніку якіх гіне мірнае насельніцтва.
Апошнія навіны 23:32
Марына Адамовіч: Мікола Статкевіч зноў не выходзіць на сувязь
Максім Філіповіч: «Праўду ў дзіравым балёніку не ўтрымаеш»
Кожная 4-я навіна, якой французы дзяліліся ў сацсетках перад выбарамі — фэйк. Сьляды вядуць у Расею